OBH 4598/1996.
Az állampolgári jogok országgyűlési biztosának jelentése
Előadó: Tasnádiné dr Bácsi Zsuzsanna

Az eljárás megindulása

Panaszos sérelmezte, hogy 1995. október 3-án régi Betegbiztosítási Igazolványát bevonták, de az új Társadalombiztosítási Igazolványát nem kapja meg.

Alkalmazandó jogszabályok:

a többször módosított 1957. évi IV. törvény az államigazgatási eljárás  általános szabályairól /továbbiakban: Ae/
15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.
(2) A testületi szerv hatáskörébe tartozó egyedi államigazgatási ügyben az (1) bekezdésben meghatározott határidőn belül, vagy ha ez nem lehetséges, legkésőbb a soron következő testületi ülésen kell határozni.
(3) Az eljáró közigazgatási szerv vezetője a határidőt indokolt esetben egy ízben legfeljebb harminc nappal meghosszabbíthatja. Erről – kérelemre indult eljárás esetén – az ügyfelet értesíteni kell.

 a Társadalombiztosítási Igazolványról szóló 184/1994 (XII.29) Korm. rendelet /továbbiakban R /
4.§ (1) Az Igazolvány tulajdonosa köteles  az egészségügyi szolgáltatás igénybevételekor vagy azt követő 15 napon belül az Igazolványt....bemutatni.
(2) Azt aki az egészségügyi szolgáltatásra való jogosultságát az (1) bekezdésben említett időtartamon belül nem igazolta, az egészségügyi szolgáltató a 102/1992. (VI:26) Korm. rendelet 8 §-a alapján a térítési díj fizetésére hívhatja fel.

Az érintett alkotmányos jogok

A Magyar Köztársaság Alkotmányának 2. § (1) bekezdése: "A Magyar Köztársaság független, demokratikus jogállam."

A Magyar Köztársaság Alkotmányának 70/D. § (1) bekezdése: "A Magyar Köztársaság területén élőknek joguk van a lehető legmagasabb szintű testi és lelki egészséghez."

A vizsgálat megállapításai:

A panaszos jövedelempótló támogatásban részesült, ezért a R. 10.§ (3) bekezdése alapján az illetékes települési önkormányzat jegyzője volt a  bejelentésre kötelezett.
A bekért iratok alapján megállapítottam, hogy a helyi önkormányzat jegyzője 1995 április 18-án bejelentette a Somogy Megyei Egészségbiztosítási Pénztárnak /továbbiakban MEP/ a panaszos adatait. A MEP tájékoztatása szerint ez nem megfelelő nyomtatványon történt, ezért az igénybejelentéssel nem foglalkozott. Ez a hiba nem derült ki, mivel a MEP nem jelezte vissza az adminisztrációs hibát. A panaszos 1996 márciusában a MEP-nél is érdeklődött. A MEP tájékoztatása után az önkormányzat jegyzője 1996 április 11-én ismét beküldte a Társadalombiztosítási Igazolvány iránti igényléseket. A MEP hiánypótlásra visszaadta a bejelentőket 1996 július 17-én. A jegyző a hiányokat  1996 szeptemberéig még nem pótolta.

A panaszos 1996 júniusában megbetegedett. A Társadalombiztosítási Igazolvány hiánya  megnehezíti és költségessé teszi az egészségügyi szolgáltatások igénybevételét (R. 4.§) Az orvosi ellátás elmaradása veszélyeztetheti  a panaszos egészséghez való jogát /Alkotmány 70/D § (1) bekezdése/.
A jegyző panaszos részére igazolást igényelt, amely igazolta, hogy a panaszos egészségbiztosítási ellátásra jogosult, igazolványa kiállítása folyamatban van. A jegyző ezen intézkedésével a panaszos hátrányos helyzetét megszüntette, így alkotmányos visszásság e tekintetben nem állapítható meg.

A MEP a vizsgálat ideje alatt - megkeresésem után - csak 1996 szeptemberében küldte meg panaszos  és családja Társadalombiztosítási Igazolványait.

Mindezekből megállapítottam, hogy a MEP több esetben nem tartotta be az Ae 15. §-ában rögzített eljárási határidőt. Nem tartotta be a eljárási szabályokat (Ae 16.§), amikor az általa hibásnak tartott igénybejelentésre a bejelentésre kötelezett figyelmét nem hívta fel, hiánypótlásra nem kötelezte.
Mindez sérti az Alkotmány 2.§ (1) bekezdésében rögzített jogbiztonság elvét.

Az alkotmányos visszásság megszüntetésére a következő ajánlást teszem:

Felkérem a Somogy Megyei Egészségbiztosítási Pénztár vezetőjét, tegye meg a szükséges intézkedéseket annak érdekében, hogy munkatársai az Ae-ben megállapított eljárási határidőket és kérelmek tartalom szerinti elbírását előíró szabályokat alkalmazzák.

Budapest, 1997. május 22.

Gönczöl Katalin